**B. Osobitná časť**

**K čl. I**

K bodom 1 a 2

Predmetné zmeny zavádzajú pravidlo desiatich dní pri aktivácii elektronickej schránky právnických osôb, zapísaných organizačných zložiek a orgánov verejnej moci. Zmena spočíva v tom, že aktivácia elektronickej schránky bude proces, ktorý začína úkonom na strane správcu modulu elektronických schránok a končí prvým prihlásením sa oprávnenej osoby do elektronickej schránky, alebo desiatym dňom od vykonania prvého úkonu aktivácie – teda desiatym dňom od zriadenia schránky. V momente, kedy sa oprávnená osoba do schránky prvýkrát prihlási, resp. kedy uplynie desiaty deň, je proces aktivácie ukončený a do schránky je možné elektronicky doručovať. Keďže v prípade napr. právnických osôb sa elektronická schránka podľa dnešného stavu má aktivovať spolu s jej zriadením čo môže byť aj v deň vzniku právnickej osoby, táto zmena prinesie pri zriaďovaní a vzniku firmy, či občianskeho združenia, priestor pre štatutárov aj na zabezpečenie vnútorných procesov, spojených s elektronickým doručovaním.

K bodu 3

Navrhuje sa predĺženie lehoty z piatich pracovných dní na desať pracovných dní na vybavenie žiadosti o udelenie oprávnenia na prístup a disponovanie s elektronickou schránkou, pokiaľ takáto žiadosť prišla v listinnej podobe správcovi modulu elektronických schránok.

K bodom 4 a 5

Predmetné zmeny upravujú prechodné ustanovenia vo vzťahu k zmene procesu aktivácie elektronickej schránky tak, aby sa zabezpečila ich aplikácia aj na existujúce elektronické schránky, ktoré ešte neboli aktivované. Navrhovanou zmenou sa umožní postupný nábeh elektronických schránok bez potreby akéhokoľvek ďalšieho úkonu pre štatutárov, okrem prihlásenia sa do elektronickej schránky.

**K čl. II**

Navrhuje sa, aby návrh zákona nadobudol účinnosť 31. decembra 2016, keďže podľa súčasného stavu 1. januára 2017 by už mali byť elektronické schránky právnických osôb, zapísaných v obchodnom registri a zapísaných organizačných zložiek aktivované.

Bratislava 30. november 2016

Robert Fico, v.r.

Peter Pellegrini, v.r.